TV2/NORD erfarer, at Peter Hirsch, der har spillet flere landskampe, vil væk fra sin svenske klub Leksand og tilbage til en klub i Danmark. Den klub kan meget vel blive AaB. Hos AaB ishockey kan man ikke bekræfte, at Hirsch angiveligt skulle være på vej til klubben. Men AaB's sportsdirektør siger: - Jeg har hørt, at han vil stoppe i Sverige, men jeg kender ikke noget til, at han skulle være på vej til AaB, siger Ole Nielsen til TV2/NORD. Selv om Ole Nielsen dog ikke vil bekræfte TV2/NORDs oplysninger, så kan han ikke lade være med at beundre Peter Hirschs evner. - Han er en klassemålmand, og en meget dygtig spiller, der ville forstærke ethvert hold, siger Ole Nielsen, sportsdirektør i AaB Ishockey.

Referat:
Ishockeymålmanden Peter Hirsch, der lige nu spiller i Sverige, meldes på vej til AaB Ishockey